Creştinii ortodocşi şi greco-catolici şi neo-protestanţi sunt astăzi în prima zi de Paşti, cea mai mare sărbătoare a creştinismului. Credincioşii au primit la miezul nopţii, în faţa bisericilor, lumina din lumânarea preoţilor, gest care simbolizează primirea veştii că Hristo s-a înviat.
La Catedrala Patriarhală din Bucureşti, unde slujba a fost oficiată de Patriarhul Daniel al Bisericii Ortodoxe Române, s-a aflat şi Remus Rădulescu.
Patriarhul Daniel: Veniţi să luaţi lumină!
Reporter: La chemarea Patriarhului Daniel al Bisericii Ortodoxe Române, credincioşii prezenţi în număr mare la Catedrala Patriarhală, şi-au aprins lumnările într-un gest simbolic al credinţei că Hristos a înviat. Din mână în mână, lumina s-a răspândit în mulţime, creând în miez de noapte imaginea unei reţele luminoase. Imnul pascal a fost intonat de mai multe ori, după care s-a auzit fragmentul evamghelic de la Matei, care relatează găsirea mormântului gol în dimineaţa Învierii. Patriarhul Daniel a spus în predica sa că Iisus Hristos înviat este prezent şi împărtăşeşte din viaţa sa permanent celor ce cred în El.
Patriarhul Daniel: Ne rugăm să ne ajute pe Hristos Domnul, să simţim şi noi prezenţa iubirii sale smerite şi milostive în toată viaţa noastră. Sfintele Paşti să vă aducă tuturor în suflet şi în case pacea sfântă şi bucuria preaslăvită a lui Hristos. Hristos a înviat!
-: Adevărat a înviat!
Rador/FOTO imagine ilustrativă radioiasi.ro